ГЬАХЬУН

Гьар са халкьдин фольклордихъ вичин кьет1ен лишанар,тайин са халкьдин

къанажагъдиз , ам яшамиш жезвай чкадиз,шартIариз хас кьет1енвилер жеда. И кьет1енвилер чируни гьар са халкьди инсаниятдин культурадик кутунвай пай къалуриз куьмек гуда.Фольклордин месэлаяр къвердавай важиблубур жезва. Фольклордин материал галачиз я этнография , я тарих , я чIалар ахтармишунин илим вилик фидач.

Дуьньядин гзаф халкьарихъ хьиз, лезги халкьдихъни вичин алатай девирриз , вичин кьадим заманайриз талукь , вичи вишералди , агъзурралди йисарин идалай вилик кьил кутур эпос ава. Адан тIвар виридаз – гъвечIидазни чIехидаз – малум я : Шарвили. Вуч я «Шаривили» ? «Шарвили дагъларай авахьзавай, чилерикай хкатзавай кьадар-гьисаб авачир кьван булахар какахьна , арадал атанвай вацI я».

«Шарвили» чи къадим халкьдин тарихда кьиле фейи адан камал дигмиш жезвай рекьин гелерин кIватIал я.

Чаз малум тирвал , «Шарвили» эпос кIватI хъувунин карда хейлин юлдашри зегьмет чIугуна . Абурун тIварар чавай чи культурадин ктабдай кьизилдин гьарфаралди кхьейтIани жеда . Вужар я абур? Забит Ризвана Байрам Салимов Айбике Гъаниева ва масабур . Амма виридалайни вилик-Агъалар Гьажиев.Шарвилидикай фольклордин материал жагъур хъувун, яни эпосдин винел кIвалахун алай вахтундани давам жезва.

Гила, “Шарвили “ эпосдиз талукьарна, халкьди суварни кьиле тухузва. И гуьзел мярекат лезги чIалан дестедин халкьарин руьгьдин сувариз элкъвенва. Халкьдин эпосдин гъавурда акьун,ам руьгьдай кьабулун,а эсеррин зурбавал гьисс авун гьар нелай хьайитIани алакьдай кар туш.Анжах халкьдин эрзиман мурадар ва адан руьгьдал алай азабар гьисс ийиз гьазур устад и жуьредин эсер теснифунин кардив эгечIда.

Къе чаз мад са шад жедай хабар ава.Им Шарвили сегьнедиз атун я.Халкьди лугьудайвал,виш сеферда ван къведалди,са сеферда акун хъсан я.

Бахт я, буьркьуь язни Ватан к!ан хьунухь.

Биши язни диде чилин ван хьунухь.

Ватан патал кана куьтягь хьун бахт я,

Гумни хьана, Ватандин ягь хьун бахт я.

А.КЪАРДАШ

Лезги халкьдиз руьгьдин рузи ва къуват гузвай чIехи ва мидаим пуд ярж(символ) ава: Кьулан вацI,Шалбуз дагъ ва Шарвили.Ибур чи миллетин пуд даях я.

Кьулан вацIу(Алпан вацIу) чилел чан гъизва,адав цуьк ахъайиз,бегьерар гуз тазва.Шалбуз дагъди(Алпан дагъди) халкьдин руьгь михьи ийизва, ахлакьдин часпарар мягькемарзава, Шарвилиди хайи чилин часпарар, халкьдин ягьдин бине хуьзва,ватанэгьлийрин руьгьдик лувар кутазва.(А.Къардаш.’’ Л.Г.’’, 2001-йис, 28-июнь).

Шарвилидин къамат шаиррин эсеррай.

Гзаф шаиррин яратмишунра и яржари диб тешкилзава.

Шарвили! ВикIегьвилеринни игитвилерин, мурадринни умудрин зурба къамат.И зурба къаматдикай, адан лайихлу тIвар вине кьуна шиир кхьин тавур шаир авач жеди.Инсанар сад-садав истеклу яз агуддай, иллаки яман юкъуз чеб-чпин архаяр тирди гьисс ийиз тадай руьгьдихъ бажагьат сергьятар жеда.Шарвилидин къагьриманвилин къаматдал кьарувал тийир ватанэгьли жагъуриз жеда жал? Шарвилиди шаиррик кутунвай пак гьиссер баркаллу хцел дамахзавай лайихлу эсерриз элкъвезва.

Абур чи шаиррин ктабрай, экв хъченвай кагьрабаяр хьиз хкатна аквазва.Чаз шаиррин эсеррин цIарарай Шарвили игитрин игит хьиз вилерикай карагзава, адан гьунаррал дамахиз кIан жезва. Шаир А.Саидован эсеррай Шарвилидин къамат, халкьдиз чешне хьайи женгинин рекьер,гележегда несилар руьгьламишзавай веси лап ачухдиз аквазва:

Тур хкажна Шарвилидин гъилери,

Хуьн паталди хайи халкьдин азадвал.

Шарвилидин веси – тур я вижевай.

(«Веси» шиирдай)

Зи куьчеда Шарвилидин гел ама-

Ам лишан я зи халкьди рей тагунин.

(«Лезги куьче» шиирдай)

Лап жегьил чlавуз кхьей «Шарвили» поэмада И.Гьуьсейнова игитдин къамат кlанелай кукlвалди тамамвилелди,садазни муьтlуьгъ тежедай игитдин гьайбат авай къамат яз ачух жезва.Шарвилийри къазанмишай азадвал, щагьдамардин ивидик какахьна ,хуьн чарасуз тирди малумарзава.Поэмадин эхиримжи кьиле авай «Шарвилидин веси» им чун патал са девирдани рик1яй акъудиз тежер веси я, ам руьгьдин эвер гун я.Чун мидаим амукьдай уьтквем халкь хьуник къуват кутазвай веси…

Куьн санал хьухь, сада-садаз

Гьуьрмет ая , хатур хуьх.

Хийир-шийир арадаваз

Лезги чилин абур хуьх.

Лезги чил куьн патал фу-яд,

Гьам алукlдай партал.

Лезги чил им я куь кьуьд-гад,

Куь къанажагъ,кеф-гьал я.

Игитдин алакьунрикь инанмиш И.Гуьсейнова чи халкьдихъ дериндиз фенвай еке тарихар авайди «Накьан югъ» шиирдани успатзава:

Зун къе ваъ, накь атайди я арадал,

Хвейиди я Шарвилидин хьелери.

Фейзудин Нагъиеван шиирар к1елайла, чак лигимвилин руьгь акатзава , гьар са женг Шарвили галай- им гъалибвилин женг тирди чир жезва:

Зи лезги чил къагьриманрин макан я,

Пайдах хьиз яхъ гьар кьегьалдин т1вар вине.

Рик1ер хуррам, руьгьер к1еви, кьакьан я.

Гьар са кьегьал я чи далу-Шарвили.

Шумуд къузгъун атанай чи чилерал

Зи лезги халкь магълуб хьанач дарвилиз.

Лигим хьана чун баркаллу женгера,

Чахъ ц1ай хьтин чи руьгь хьана Шарвили!

Майрудин Бабаханова Шарвили халкь авур халкь са девирдани ажуз тежедайдахъ генани инанмишарзава. Ада «Рик1ин интервью» шиирда кхьизва:

Ваз ажузвал кутугнавай хесет туш-

Шарвилидин халкь лагьай вал т1вар ала.

Эхиримжи йисара ч1ехи ватанда алаш-булаш гьалари намуслубур ийир- тийир авунвайла,Шарвилидин весидиз жаваб яз,гьар са лезгиди уяхвал хвена к1анзавайди аннамишзава:

Ватан физва-Шарвилидиз эвера, лезги!

Пуд сеферда адан пак т1вар эзбера,лезги!

Азадвилиз къурбанд к1анда-леке гъиз тахьуй,

Ви женгери бармакдал на женгера, лезги!

Якъин я,алай аямда адалатсуз инсанри чеб ачухдиз тухузва, на лугьуди кич1 акатун эсиллагь амач.Шаирризни башибазукь амалар кардик кутазвайбурув Шарвилидин гуж акакьна к1азава:

К1анзамачни…

Ви дустуниз са наши кар авурт1а,

Шарвилидин гуж жедай вахт гъилерихъ.

(Б.Салимов «К1анзамачни» шиирдай)

…Шарвилидин т1варц1и шаирриз тунвай илгьам садрани элякьдач.Абурукай хкатнавай вири эсеррин кьилин фикир сад я: Шарвилидин баркаллу т1вар садрани чи рик1ерай акъатдач, ам чаз, ватандашриз даим чешне яз амукьда:

Х.Хаметова.

Шарвили- лезги накьв,Ватандин лишан,

Чешне я несилриз, амай кьван инсан.

Алуван Шагь-эмирова:

Шарвилидин весиятар

Тарс хьана чаз уьмуьрлухдиз.

Нуфузлу яз невейри ам

Хкажнава гьуьндуьрлухдиз.

Гьуьсейн Рамзанов:

Шалбуздин кьил цава ава,

Ишигъдин нур къава ава,

Дерейра саз гьава ава

Галайвиляй Шарвили!

Абдулкъадир Сайдумов:

Гьамишалугъ амукьда вун

Риваятрин къагьриман.

Несилриз вун чешне жеда

Лезги халкьдин пагьливан.

Мани ва кьуьл Шарвилидин къуват я.

Халкьдин къилих-хесет кьуьлерай, руьгь музыкадай, яни мани- макьамдай чир жеда.Мани-макьамни кьуьл-им инсандин руьгьдин гьал къалурунин искусстводин тегьер я.

Музыкадин Милли алатар ягъиз,манияр лугьуз ва къе къешенг ч1алар теснифиз алакьун-им рыцарвилин эпосрин кьилин игитрин лап чарасуз шарт1арикай сад я.

Далдамдин ачух ва ванлу везиндалди инсанри шадвалзава, зегьметни, гьак1 женгни ч1угвазва.

Зуьрне Шарвилидизни хъсандиз малум тир. Идан гьакъиндай халкьдин бейнида амай бязи кьисайрини мисалри тестикьарзавайвал,Шарвили Т1урида.Яран суварин йифиз Гъуьйи кимин ч1ехи майдандал жегьилри, ялаврилай хкадариз, туьнт кьуьлерзавай макъамда зуьрне-далдамдин ван кьилеллаз дидедиз хьана ва эхир пуч хьунал гъайи вичин эхиримжи кьуьлни адаз гьа майдандал хъувун кьисмет хьана

Ц1ийиз дуьньядал акьалтай и куьрпе аялдин гужлу гьарайди гьа Гъвейи кимел к1ват1 хьанвайбурун гьарай- эвер басмишна, абур кхурна. Дидеди вичин зурба аялдин къати сес патаз акъатуникай кич1ела, чеб чуьнуьх жезвай магъарадин сив са шумуд къат литералди к1евдай лугьуда. Агъзур йисарин къене дегиш жез, вич гила т1имил малум хъжезвай а чкадиз ахцагьвийри «Шарвилидин кьац1» лугьудай.

Вичин бедендинни руьгьдин зурба алакьунар авай Шарвили кьуьлуьниз сифте нубатда спортдинни медениятдин кьет1ен акъажунризни зирингвал артухардай къуватдиз хьиз килигзава.Гьавиляй адан кьегьалвал, дирибашвал, женгерилай гъейри, кьуьлерани малум я.Адан кьуьлерай чаз пагьливандин мумкинвилерин аламатар аквазва. Кьуьлзавай макъамда вичел ахъайзавай хьелер ада гъилерив ва яргъи, ахъа, мягькем к1вачерин туп1аривни кьазва. К1вачерин туп1аралди къванер хкажзава, гапурдалдини чук1улдалди к1валахзава. Вац1арилайни к1амарилай, кьве мертебадин кьакьан к1валерин къаварилайни айванрилай хкадар жез, кьуьлзава ада, им игитдиз бедндин энергия харжунин адетдин са жуьре я.Уьмуьрдин гьар йикъан дуьшуьшра адаз кьуьлдай са рехъ- багьна жагъизва.Ик1, бугь ягъиз, гьич садавайни секинариз тежезвай хаталу бугъа яшлубуру жегьил Шарвилидал тапшурмишзава. Пехъи бугъадин еке ва жидаяр хьтин хци крчарал хкадар хьана, пагьливанди адан крчарални далудал кьуьлзава. Чара ат1ай къуватлу гьайвандиз ам вичелай гадариз к1ан хьунин вири чалишмишвилер файдасузбур я.Гьич садавайни вердишариз тежер хьтин серт-балк1ан-таярни Шарвилиди вердишардай.

Пара вахтара Шарвилиди вичин къекъуьнни, рик1из хуш тушир к1валахни вахтунда ва гьевеслудаказ гъиляй фин патал кьуьлиз- кьуьлиз ийидай. Адаз уьмуьрда кьуьлни к1валах какахьнава: кьуьлиз-кьуьлиз к1валахзава ва к1валахиз-к1валахиз кьуьлзава.

Шарвилидин кьуьл женгина яракь я.

Шарвилиди гьатта женгни кьуьлдай къайдада ч1угвазва. Шарвилиди, чпел хъсандиз яракьлу персерин аскер къвезвайдакай хабар хьайила, фенд къурмишзава. Гутум дагъдин гирвед кук1укай кьац1 хьиз хкис хьанвай къалин живед винел акьахна кьуьлиз, гуьт1уь жигъирдай физвай душмандал живедин еке к1ват1ар авадариз, т1ебиатдин къурхулу бедбахтвилер арадал гъана. Нетижада душмандин аскеррин ч1ехи пай гьа маргъалрик акатна рекьида ва амукьайбурни атайвал кьулухъди катда.

Шарвили душмандин винел гъалиб хьана ва я т1ебиат хуьнин, я тахьайт1а зегьметдин са игитвал къазанмишна хтай гьар сеферда т1уривийри халкьдин манияр лугьуналди, чиляй руг акъатдай кьуьлердай, кьуьлерин кьилин иштиракчини Шарвили тир;

Лезгийрив гвай дамахар,

Галтадиз тур- турвакьар

Иер гафар лугьузвай,

Шарвилидив рахазвай.

«Чан Шарвили, чан Шарвили,

Вилерин нур, рик1ерин нур!

Чан Шарвили, чилин абур,

Гьамиша чи эл хуьз гьазур!»

Шарвилидиз вичин кьуьлера гьайванрин ва къушарин амалризни гьерекатриз ухшар кьуьруькар акъуддай бажарагъ авай.Гьавиляй ара-бир инсанри адавай «Чан Шарвили, дагъдин лекьрен кьуьл ая т1ун», «Вавай севрен кьуьл жедачни?»-лугьуз пагьливандивай т1алабдай. «Ийиза, жеза завай!»-лугьуз(адаз «ваъ», «жедач» чидай гафар тушир кьван), ам инсанрин гуьгьуьл къачуз гьамиша ва гьар са къени карда гьазур тир. Шарвилиди, айванрилай хкадариз, цава кьилин-пацар ийиз элкъвез, дирибаш ва хаталлу кьуьлдай .

Сир туш, цавун пагьливанрин, яни симинал кьуьл авунин, лап чарасуз кьуьруьк уюнрикай сад симинал кьуьлун я. Шарвилини ц1илинин устад пагьливан тир.Ада вичин к1валин виликай авахьиз физвай Самбур вац1ун са патай муькуь патаз янавай ц1илинал лап четин уюнар ийидай.

Гьа кьеп1инай экъеч1на рекьидалди кьуьл Шарвилидихъ галаз хьана.Гапуррин эвезда к1арар гваз Шарвилиди ийизвай кьуьл-къугъун Ахцагь жегьилрин арада къени гьалт хъийизма.Хаинрин вири гьуьжетрай пагьливан гьамиша гъалиб яз экъеч1дай.

Гьа къадим вахтарилай инихъ малум тир халкьдин кьуьлерикай(«Ч1ух», «Хар», «Яран ц1аяр») хейлинбур инсанри Шарвили пагьливандихъ галаз алакъалу ийизва. И макьамрал хкадардай кьуьлердайла, Шарвилидин к1вачер, далдамдин зарб ванцелайни вилик акатиз, циф хьиз аквадай.

Са кьисада халкьдин суьруьяр гьамиша хъсан яйлахра хуьзвайвиляй, Шарвилидал пехил чубанар сад хьана, ам жазаламишдай багьнадихъ къекъвез, туьк1уьрай кьуьл я. И фендигар кьуьлуьнани халкьдиз эрзиман Шарвили гъалиб жеда ва адан чумахъ галукьай муькуь чубанар месе гьатда.

Шарвилидин эхиримжи кьуьл.

Шарвилидин эхиримжи кьуьлуьникай рахадалди, заз пагьливандин зайиф чка- дабандикай лугьуз к1анзава. Пуд йиса авай Шарвили гьар са рекьелди, иллаки гужлу бедендалди таяр- туьшерилай тафаватлу тир. Вичиз вичин къуватдикай хабар авачир Шарвилидивай, гъил, к1вач галукьна, аялриз хатаяр жедай, рекьизвай дуьшуьшарни жезвай. Хуьруьнвияр Шарвилидин дидедални бубадал ажугълуз тепилмиш жедай, Шарвилидин диде- бубадивай чпин хцин чандиз хсуси гъилералди къаст авун истемишзавай. Диде- бубадин ийир-тийирни квахьзавай.

Чара тахьана, эхирни абуру чпин хва халкь патал къурбанд ийидайвал жеда. Гунагьсуз Шарвилидин гъил кьуна, вилерал накъвар алаз, рекье гьатда диде Шалбуз дагъдин вирел. Диде баладивай гьамишалугъ къакъатдалди вилик вичин гунагьрилай гъил къачун патал шехьиз ялварда ада гъуцариз. Ахпа, гададин к1вачин эрч1и дабанилай кьуна, батмишариз к1анз, къайи цик кутада. Дидедин рик1икай хабар жеда гъуцариз. Пак вирин къайи кк1ал хьтин яд эгеч1на ргаз, кич1е хьайи дидеди аял цяй акъудда. Аялдин чинин рангар дегиш жеда, вири беденни- лигим. Гьа атайвал абур хъфида к1вализ.

Гьа йикъалай гьулдан хьиз к1еви адан бедендик я тур, я маса яракь акатзавачир. Гьа ч1авалай инсанар Шарвилидик хъел кутан тийиз, адакай яргъа жез алахъна. Гьа ик1 бахтунай, Шарвили гъвеч1и ч1авуз ажалдикай хкатна. Ч1ехи жердавай ам аламатдин къуватдинни къудратдин халкьдин пагьливандиз элкъвена, амма вирик кутадайла дидеди кьур адан эрч1и патан к1вачин дабан зайиф чка яз амукьна. Лап т1имилбуруз, к1валинбуруз чидай к1еви сир. Шарвилидин имидин хва залум Сак1ура пехилвиляй пагьливандин гъалибвилин кьуьлуьна хаинвилелди душманриз ачухна.

Гъвейи кимин майдандал ц1ун ялаврал элкъвез, хкадариз кьуьлдайла, «дустари» к1арас башмакьар алай Шарвилидин к1вачерик к1ахар вегьеда. Пагьливан ц1уьдгъуьнна алукьда. Гьа и кар гуьзетзавай хаинар, гапурар акъудна, гьар сад санихъай тепилмиш жеда яракьсуз пагьливандал. И женгина Шарвили гъалиб жезват1ани, дабандин дерин хирерай иви авахьзавай ам къуватдай аватзава. Гьа и гьалда аваз, ада, жемятдихъ элкъвена вичин машгьур веси тазва.

27-йисан яшдаваз Шарвили хайи халкьдивай къакъатна.Сандухда туна хвейит!ани,кьадар-кьисметда кхьенвай кар кьилел къведа лугьуда.

«Дуьшуьш –им ч!ехи пачагь я»-лугьуда.Эгер и дуьшуьш хьаначирт!а,чи пагьливан уьмуьрдин маса дуьшуьшди чинеба вилив хуьзвай жеди.Халкьдин бейнида Шарвили пагьливан кьенвач,я адан мейит акур касни авач.Шарвилидин кьиникьилай гуьгъуьниз дидедин ишелдин ван къвезва:

К!елез хивяй шим рахада,

Чан Шарвили дидедин.

Вац!ун к!аняй къум рахада

Чан Шарвили дидедин.

Гафар-чIалар сад авуна ,

Чан Шарвили дидедин!

Вун кьиникьиз къаст авуна,

Чан Шарвили дидедин

Гъалибвилин ийирла кьуьл ,

Чан Шарвили дидедин .

Алукьнай вун цIуьдгъуьнна куьл,

Чан Шарвили дидедин!

Мад са хаин- имидин хва,

Чан Шарвили дидедин

Багъридин хва, лезгидин хва,

Чан Шарвили дидедин.

Къван ишеда, ракь ишеда ,

Чан Шарвили дидедин!

Вири лезги накьв ишеда,

Чан Шарвили дидедин

Шарвилидин ял хкIур деринрай атанва Шарвилидин кьуьл. И кьуьлуьнин кьетIенвал ам я хьи, ам вири жемятди гьа са арада , яшдиз – башдиз , гъвечIи- чIехивилиз килиг тавуна, вирида ийида, свасни чам авай мехъерин алкъада вири жемят гьахьдач, жемятдин гьар са векилди вич алай чкадал кьуьл ийида, тама, багъда, чуьлда , кIвале ,куьчеда, кимел , кьавал, айвандик, гурара, яни макьам ван къвезвай кьван ярида. Им вири миллетдин кьуьл тир, гъалибвилин кьуьл.

Халкьдин эпосдин месэлани Хуьруьгрин кьуьл хьиз я,ам миллетрин вири векилар патал я:

«Шарвилиди кьил кутуна,кьуьл ийизва жемятди,авач са кас кьуьлдай ери кьегьятди!» («Самур» журнал,№4, 2003-йис.

«Шарвили» эпосдин сувар.

Малум тирвал,Россиядин Федерациядин халкьарикай чпин эпосар урусрихъ (былинайрин эпос ), къалмукьрихъ(«Жангар»),осетинрихъ(нартрин эпос)ава.Азербайжан Республикада Дэдэ Коркудакай туьк!уьрнавай ва адалай гуьгъуьнин йисара арадал атай,Куругълидиз талукь,туьрк халкьаринди тир эпосар малум я.Амма абурукай гьич са эпосдизни талукь сувар гьич санани къейдзавач.Гьахьтин сувар-лезги халкьдин игитвилин «Шарвили» эпосдин сувар- Дагъустанда арадал атанва ва ам гьар йисуз кьиле тухуз 16 йис алатнава. ХХ- асирдин 90-йисар рикIел хкайтIа, а чIавуз зурба уьлкве(СССР) терк хьана, халкьарин арада халисан дявеяр башламиш хьана. Им Шарвилидин весида лугьузвай хьтин лап макъам тир, халкьдини адаз 3 сеферда куьмекдиз эверна. Шарвилидин тIвар халкь сад-садав агуддай лишандиз- вичин къастар къалуриз жедай зурба сувариз элкъвена.Гьа икI, сувар вич-вичиз дигмиш хьана. «Эпосдин игитвилелай гьакъикъи игитвилел» ихьтин лишандик кваз лезгийрин игитвилин «Шарвили» эпосдин сад лагьай сувар 1999-йисуз кьиле фин лазим тир. Гьайиф, хьи Дагъустанда дяве башламиш хьанвай. Ихьтин шартIара суварар кьле тухудай мумкинвал амукьнач.И дяве дагъустанвийрин жергедай Шарвилидиз ухшар ксар, Ватан хуьз гьазур халисан кьегьалар майдандиз экъечIна(Лезги газет 2013-йис 21-ноябрь).

Аквазвайвал, сувар кьиле тухунин фикир гъавурда акьадай ва тIебли жуьреда дигмиш хьана. «Шарвили» эпосдин сувар сифте яз 2000-йисан июндин эхиримжи киш юкъуз Ахцегьрин хуьре Россиядин Федерациядин хейлин шегьеррай ва регионрай атанвай мугьманрин иштираквал аваз, кьиле фена. «Шарвилидин» сувар игитвилин эпосдинди, халкьдик игитвилин ругь кутазвайди яз бейнидиз гьахьнава. Халкьди ам гуьзетзава. Яваш-яваш ам вири лезгияр санал агуддай чIехи мярекатдиз элкъвезва.

«Шарвилидин» суварин тешкиллувилин комитетдин регьбер, Шарвилидин весияр вичин руьгьдик лап дериндай кужумнавай хва Имам Яралиев я. Ада авур докладдай са фикир рикIел хкин: «Суал арадал атун мумкин я. Вучиз чна Шарвилидикай эпос квез мубаракзава? Вучиз гьар са лезгиди ам кIелун тIимил я, ам руьгьдалди кьабулна кIанда? Эпосдин кьилин фикир халкьдин гьал-агьвал вини дережадиз акъудун ва хайи Ватан кIан хьун я. Эпосда Ватандал дамах авунин руьгь къалурнава. Инсандиз анжах са Ватан ава, са бубалух ава. Ам гьар са бубалухдиз,Ватандиз Шарвили хьтин игитар сад-кьвед ваъ, вишералди герек я.

Чна «Шарвили» эпосдин сувар тухунин себебни халкьдиз къагьриманвилин тербия гунин крарик куьн рикIивай кутун я.

Халкьдин гьал-агьвал хкажун, Ватан кIан хьун, ам душманрикай хуьз гьазур хьун-ингье и суварин асул метлебар…. »

«Шарвилидин» сувар сифтени-сифте лезги халкьдин игитвал машгьурзавай, ватанпересвилин ва инсанпересвилин адетрал чан хкизвай, руьгьдин гьуьндуьрлувал ва къанажагълувал артухарзавай чIехи мярекат я. «Эпосдин игитвилелай гьакъикъи игитвилел» элячIун лазим тирдан гьакъиндай чаз чIехи А.Агъаева вижевай насигьат тунва: игитдин къамат шииррани поэмайра, манийрани махара, риваятра,скульптурадин суьретра гун тIимил я. Халкь къудратлувилик тухудай гьакъикъи крарни авун чарасуз я.Ахьтин крариз уьмуьрда гьамиша чка жагъизвайди я.

Шарвилидин сувар са Ахцегьа ваъ, вири Лезгистанда, гьар са районда, шегьерда, республикадин меркез Магьачкъаладани тухвайтIа, мадни хъсан я. «Шарвили» хьтин кьегьалар гьеле гзаф гъуцариз ибадат ийиз хьайи чIаварилай рехъ къалурзавай гъетер я; гъетерин ишигъ галачиз, лезгияр тарихдин мичIи ккIара акIана амукьдай. Гьавиляй халкьди Шарвилидин экуь къаматни несилрилай несилрал агакьарзава ,азадвилинни аслу туширвилин ажайиб ,гьейбатлу къуватдин лишан я лугьуз,адал гьахълудаказ гьейранни ийизва ,дамахни.Куьрелди , «Шарвили» халкьдиз гьамиша герек я.

Игитвилин чи эпосдин ,

Сувар я къе шадвилин.

Риваятрин Шарвили хва

Вун гьунар я садвилин.

Женгера вун гъалиб хьана ,

Лувар квай шив к1аник кваз.

Ваз вафалу хьана вири ,

Даим вун чи вилик кваз .

Гьар йисуз «Шарвилидин сувар» гьик1 кьиле тухузват1а ,чи райондани гьар йисуз шиирар хуралай к1елунай аялрин арада конкурсни кьиле тухузва.Аялри шаиррин жуьреба-жуьре эсеррай устаддиз ч1укар к1елзава,гьа идалди чаз Шарвили мадни мукьва ийизва.Ахьтин баркаллу ,бажарагълу инсанар себеб яз чав женнетдин юкьни –юкь хьтин берекатлу чилер

абукевсер булахар,к1амарни вац1ар агакьна .

Йикъалай-къуз лезгийрин милли адетрал ,халкьдин къагьриманрал чан хквезвайди чаз аквазва .Шарвили –им лезги халкьдин дамах ,къуват ,абур ,руьгьдин намусдин чешме я .

Шарвили театрдин сегьнеда.

Шарвилидикай гзаф шаирри шиирар ,риваятар кхьенай.Салд ава къагьриман шииррай акун ,сад,ам «чан алаз»сегьнедай .И кар рик1е аваз режиссёр ва драматург Э.Наврузбекова сифте яз Шарвилидин къамат хайи театрдин сегьнедилай къалурна.Им Лезги театрдин искусство патал еке агалкьун тир .Сифтени- сифте Лезги театрдин коллективди «Шарвили» тамаша 1993-йисуз эцигнай.1994-йисуз автор ва режиссёр Э.Наврузбековаз ,художник Ж.Агъамирзоеваз ,композитор М .Гьуьсейноваз ва Шарвилидин ролда къугъвай И.Рамазагноваз РД-дин Гьукуматдин премия ганай .Гьа и йисалай Шарвилидикай тамашаяр гегьенш къатара машгьур жез хьана.

Лезги театрдин коллективди Шарвилидикай 3 тамаша къалурнай : «Нуьгведин ич» , «Шарвилидин турни шив» , « Шарвили» .Шарвилидин уьмуьр ва къагьриманвилер ч1ехи пьеса кхьиналди башламишна,ахпа Кас Бубадин суьгьуьрдин нуьгведин ич себеб яз ,Шарвили дуьньядал гьик1 акъатнайт1а ,гьадакай кьилдин пьеса кхьена ,гуьгъуьнлайни Шарвилидин турни шив сегьнедилай тамашачийриз акуна .Ина къугьвазвай артистри Шарвили чан алаз ,лезги руьгь ,лезги ният ,лезги ч1ал ва къанажагъ аваз ,лезги ватанпересвилин женгина аваз ,маса терефрай гьакъикъат хьиз къалурна. «Шарвили» сегьнедилай рахун-им чи халкьдин еке гъалибвал тир.Садвал авай чкада берекатни жеда.И фикирдал вири , тамашадиз килигайла , къвезва.Шарвилиди чак руьгь кутазва , халкьдин бахт патал гьамиша гьазур хьуниз эверзава .Шииррин къайдада кхьенвай и эпический эсерди чун лап куьгьне заманайрин къужахдиз вегьезва .Тамашадай чаз лезги вилаятрин т1варарин ван къвезва,абурун милли адетар ва суварар аквазва.

Сифтени –сифте тамашада азабрини азиятри канвай ,уьмуьрдикай куьц1ена телеф жезвай халкь къалурзава.Инсанрин гьаларни т1ебиатдин гьалар авторди чеб-чпихъ кьадай рангаралди гузва.Т1ебиатди къал къачунва ;акьалт1 тийир марфар ,ц1айлапанар .Им вуч завал я ?Вири рик1елай фенвай ,мекьивили ,каша кьурурзавай инсанриз ц1аярин гъуц Алпана жаваб гузва:халкьдин руьгь тир Шарвили рик1елай алуднавай халкьдивай са мурадни кьилиз акъудиз жедайди туш .Инсандин бахтлувал ,уьмуьрдин мублагьвал ,асайишвал адак квай руьгьдилай аслу я,ватан патал ч1угвазвай зегьметдилай аслу я ,

Шарвили галачиз халкьдиз я вичин чилин , я вичин ч1алан , я вичин культурадин къадир жедач. Ахьтин халкь манкъуртриз элкъведа ва и дуьньядилай терг жеда.

Шарвили рик1е авачир лезги –лезги туш.Шарвилидин михьивал ,ватанпересвал гвай лезги –лезги я .

Тамашада регъвериз яд хтун патал жемятди Кьулан вац1уз банд язава.Амма гьар сеферда селлери бандар чук1уриз ,халкь гужа тазва .Эхирни жемят цаварихъ элкъвена ,цаваривай куьмек т1алабуниз мажбур жезва.Жаваб яз цаварилай Алпан гъуц рахазва.Ада хабар кьазва: «Чизвани вучиз атанват1а куьн и йикъал ,эхир авачир ,четин ?» Жаваб: « Ваъ , чизвач, Алпан , ц1аярин гъуц,цаваризни гьич къвезвач чун язух».Алпан гъуцра жемятдиз адан рик1елай виридалайни зурба пагьливан ,къагьриман,лезги халкьдин умудни даях –Шарвили –фенвайди ва лезги халкьдин бахтсузвилер вири и кардихъ галаз алакъалу тирди лагьана:

«Дамахдай кас авачир халкь

Къведа къазал ,жеда барбат1!

Пехилвални футфачивал

Ахьтин халкьдин кьисмет жеда.

Чпи-чеб «нез»,хаинвилиз ,

Вири санал телеф жеда.

Ма и чирагъ .туьхуьрмир ам,

Шарвилидин ишигъ я ам»

Гьа икI,Шарвилиди вичин игитвилер цIийи кьилелай башламиш хъийизва.Шарвилидикай хабар авач.Шарвили-им шаирринни писателрин къундарма я лугьузва.Халкьдин Шарвилидихъ инанмишвал артухарун патал лезги театрдин сегьнедилай мад са шумуд тамашада са шумуд сеферда Шарвили вичин халкьдихъ галаз рахана «Нуьгведин ич» махуни Шарвили гьикI дидеди ханатIа,гьикI ам чIехи хьанатIа,ада лезги халкь ва лезги чил патал вичин сад лагьай игитвал гьикI кьиле тухванатIа,гьам къалурна.

Шарвилидин яргъи туруни ва адан суьгьуьрдин шивди «Шарвилидин туруни шив» махуни-сегьнедин рангаралди,вири гьейранарна.

Шарвилидин къамат са хсуси Шарвилидикай кхьенвай пьесаралди ва сегьнеламишнавай тамашайралди куьтягь жезвач. Шарвилидин руьгь лезги театрдин вири тамашайра ава.Месела,Къванцин гададикай кхьенвай «Эхиримжи къеле» пьеса. И пьесадани Шарвилини Къванцин гада Зирек чеб-чпел гьалтзава.Вич кIеве гьатайла,вичиз четин хьайила, Къванцин гада Зирека Шарвилидиз эверзава.

Расим Гьажидин «Стахайрин йифен гуьруьш» повестдин бинедаллаз кхьенвай инсценировкадани Шарвилидин къамат-образ ава.Эхирни, Шарвили лезги халкьдин идея я лагьайтIа,зун ягъалмиш жедач.

Шарвилидиз, кичIевал чидач, вучиз лагьатIа ам гьахълувилин женгина ава. Шарвили гуьрчег я, вучиз лагьайтIа адан буба Дагълар , диде Цуьквер я. Шарвили муьгьуьббатдиз вафалу я, вучиз лагьайтIа адан кIаниди Эквер я. Шарвилидиз пехилвал чидач, вучиз лагьайтIа ам бажарагълу я. Шарвилидиз футфачивал такIан я, вучиз лагьайтIа ам тербиядин кукIуш ( лезги газет,2005 йисан 18 август).

Са гафуналди, эгер чи халкь Шарвилидин гъавурда гьатна, гьадалай чешне къачуз, яшамиш жез хьанайтIа, чун виридалайни бахтлу инсанар жедай. И кар фикирда кьуна, лезги театрдин колективди Шарвилидин къамат мад ва мад сеферда вичин сегьнедилай чи тамамайриз къалурда.

Опера «Шарвили».

Россиядин искусствойрин лайихлу деятель, важарагълу композитор Мегьамед Гьуьсейнова З.Ризанованни Байрам Салимован сюжетдин бенедаллаз лезги халкьдин игитвилин «Шарвили» эпосдикай гзаф актарикай ибарат опера теснифнава. Либретто кхьейди журналистка Имара Багъирова я. М. Гьуьсейнова халкьдин арадай акъатнавай игит хва Шарвилидин къамат музыкадин кесерлувилелди къалурнава. Шарвилидикай опера туькIуьруналди, М. Гьуьсейнова хайи халкьдин баркаллу тарихни рикIел хкизва, чи четин девирда арадал атанвай дердисервилерни адан фикирда ава.

Операда Шарвилидин къамат, а къаматди инсанрин руьгьдиз ийизвай таъсир музыкадин, декорацийрин, сегьнедин гьерекатрин санал тупламишнавай такьатралди къалурзава.

Икьван чIавалди чи инсанриз и дережада Шарвилидин къамат бажагьат акурди я. Авторди Шаркь патан искусстводин къешенгвиликай, алай аямдин музыкадин рангарикай менфят къалурзва. « Шарвили» - им игитвилинни къагьриманвилин опера я. Ана къушаба 2 тереф ава – игитвилинни эпический ва лирический.

Шарвилидин къаматдай чаз лезги халкьдин къагьриманвилин вири кьетенвилер аквазва: халис ватанпересвал викIегьвал, дустариз вафалувал, кесиб инсанриз куьмекдин гъил яргъи авун, жуьреба-жуьре халкьарин векилрихъ галаз дусвилелди яшамиш хьун, камаллувал, илгьамдикай пай хьун ва ике мад.

Операдин лирикадин чинар Шарвилидин адахли руш Экверан къамат гуналди лишанлу жезва. Ам викIегь, муьгьуьббатдиз вафалу, халис лезги руш я.Авторди гьавиляй адан къамат гудайла музыкадин лап зириф авазар ишлемишзава

Операда массовый сегьнеяр гзаф я. Сад лагьай шикилдин т!вар «Къутармиш авунин рехъ» я. И сегьнеда алпанвийрин вилаятдиз душманар сухулмиш хьуникай, абуру арадал гъанвай барбат!вилерикай , халкьдин агьузардикай , ада цавариз ялвар авуникай суьгьбет физва. Гуя халкьдин ялварунин ван цавариз хьана – халкь гъалиб хьун патал цавари Шарвили ракъурзава .

Кьвед лагьай сегьнеда, куьгьне суварин югъ- вацран йикъар къейдзава , душманрин кьушунриз ягъунар кьазва. Гъайиб хьайи гадайри ва рушари фадлай рик!елай фенвай шадвилин кьуьлер ийизва.

М. Гьуьсейнова хкянавай музыка хайи халкьдин фольклордин чешмейриз гзаф мукьва я «Шарвили» т!вар алай опера урус халкьдин ва рагъак!ийдай патан Европадин классикрин эсеррихъ галаз санал Дагъларин уьлкведин искусстводал рик! алай ватандашри са жергеда эцигзава (Лезги газет , 2006 йисан 23 ноябрь )

Игитвилин эпос «Шарвилиди» икьван ч!алалдини чи художникар, скульпторар , композиторар , шаирарни писателар ц!ийи эсерар яратмишунал руьгьламишнава , инлай кьулухъни и к!валах давам жеда. Игитвилин руьгь са ч!авузни магълуб жедач.

Ахцегьай тир художник Энвер Билалович Асалиева Шарвилидиз бахшнавай шикилар ч!угуна:

Шарвили – женгина

«Шарвили!» - эвергунин ван атанвай хва

Шарвили -шивцел

Ахцегь К!елед хивел «Шарвили» эпосдиз ротонди эцигнава.

Алатай асирдин эхиррилай эгеч!на и ад алай т!варц!из , и нур алай гафуниз халкьди гайи къуват зурбади я. Абур ч!ехибурунни , гъвеч!ибуринни мецерал ала. Шарвилидакай манияр туьк!уьрна мехъаррални суварин мярекатрал лугьузва. Шарвилидакай кхьин са бубат яратмишунин пай ганвай гьар са лезгиди вичин шаирвилинни гьикаятчивилин журналиствилинни адетдин гражданвилин буржи яз гьисабзава .

Баркалла ва аферин халкьдин кардихъ рик! кузвай вирибуруз; аллагьди хуьрай чеб . Абурукай сад «Шарвили» эпосдин суварар тухунин кьиле акъвазнавай баркаллу хва Имам Яралиев я , «Шарвили» опера сегьнедал акъудун патал вири харжияр чи тIвар – ван авай карчи ва политик Сулейман Керимова вичел къачуна . Халкь патал чалишмиш жезвай гьар са кас Шарвили я. Халкьарин арада дуствал твазвай, къенин аямдин гъавурда аваз яшамиш жезвай кас- им Шарвили я («Самур» журнал,3-нумра).

Гьич алатдач рикIелай халкьдиз куьмек гайиди.

Халкьдиз куьмек гайиди.

Гьич алатдач рикIелай

Элдал къимет гайиди

(«Шарвили» эпосдай)

Чал агакьнавай са кьисада халкьдин руьгьдин Шарвилидивай куьмек тIалабзава. Сад-садавай къакъатнавай, пай хьанвай, рикI тIар хьанвай невеяр сад ая лугьуз тIалабзава. Шарвилидин жаваб рикIелай тефидайди хьана: кесибарни етимар авачир, душмандивай агъавализ тежер сад тир мягькем халкь хъжеда куьн, сад тир чIал кьабулайтIа! Шарвилиди и камаллу жаваб алай макъамда четин уламдай лайихлудаказ экъечIдай насигьат я:

Шарвилидин тур гъилеваз, чIал хвейи,

Лезгистандин къадим тарик, кIвал хвейи,

Агъзур сара лезгияр яз эл, хвейи,

Къагьриман жез, дурумху жен гьар са кас,

Дидед чIалаз вафалу жен гьар са кас.

Эхир

Чаз Шарвили пагьливан вични ава, эпосни. Ам чна гьар садан вичин рикIин сирлу деринра кьилин мефтIедин дерин къекъуьнра жезва. «Шарвили» эпос ва адан гьа са тIварцIин игит, чи хайи чилин баркаван накьвадик кутуна, вичихъ хъсандиз гелкъвезвай гзаф йисарин зурба набататдин тум-цилиниз ухшар я.

Кьегьал рухваяр- кьушундин кьилер, алимар, устIарар, сиясатдинни лидениятдин векилар, викIегь карчияр лезги халкьдихъ тарихда тIимил хьанач. Амма вичин къаматда и вири майихлувилер санал тупламишна, зигьинди къуватдалди арадал гъанавай Шарвили хьтин кьетIен лайихлувилер авай маса кас жеч. Гьавиляй четин ва хаталу, мад ва бедбахт- вири легьзейра халкьди вичин панах хва рикIяй акъуднач. Къенин девирдани, кьегьалвилинни ватанпересвилин зурба лишан яз, чи вири рухвайрикай Шарвили хкягъун дуьшуьшдин кар туш. Анжах са Шарвилидивай чаз ихьтин зурба веси таз хьана: « Душманрин Лезгистандин винел мус гьужумна, квез тади гайитIани, куьне, атана, КIелед хивяй заз,»Шарвили, Шарвили, Шарвили!» лагьана, пуд сеферда эвера. А чIавуз зун квез куьмек гуз къведа, квехъ галаз сад гьанай, душманрихъ галаз женг чIугуна, абур тереф айиида» Алай аямдани чи Шарвили, мичIи йифиз цава экв гудай нурлу са гъед яз, халкьдин гьарайдиз къарагъна.

Къе инсаниятдин вилик дуьнядин терроризмдихъ галаз женг чIугун, тIебиат хуьн хьтин чIехи меселаяр акъвазнавайла, чаз Шарвилияр хьтин игитар, кутикчияр кIанзава. И конференцини Шарвилидин тIварцIихъ тухун- вахтунин истемишун я.

Шарвили гьар четин макъамда хайи халкьдин дидардиз къарагъзавай пак руьгьдин лишан я.

«Шарвили-им жегьилрин викIегьвал, рушари такабурвал , бубайрин давамарун ва дидейрин дамах я». (Р.Ризванов»Шарвили» (эпос)-ктабда тунвай макъаладай), гьавиляй садавайни адан гьайбат- гьунар гьссавай халкьни бахтлуди туш лугьуз жедач. Шарвилиди ктур ватандандашвилин гьиссер чаз,килиг, куьне квехъ авай хуин къагьриманвал са чIавузни рикIелай алудмир, ада куьн гележегданни хуьда, лугьузвай хьиз я.

Ватанперес несил чи къагьриман бубайри, Шарвилияр хьтин игитри, абуруз хкажнавай гуьмбетри ва абурал эцигзавай таза атирлу цуьквери тербилламишзава. Жегьил несил дуьняда ислягьвал хуьнин замин .

Гьакъикъат ви ава, гьелбет, садвиле, зи халкь,

Яшамиш хьун герек я вун шадвиле зи халкь,

Шарвилийри хвена ви чил, хвена ви нефис,

Артухарна къуватар ви, руьгьдин ви гьевес.

Экуьди хьуй тарихдин ви рехъ и чилерал,

ТIуькьуьл накъвар такьурай зи халкьдин вилерал

Ишлемишнавай ктабрин сиягь:

1. Шерифалиев Д.Ш. «Шарвили» эпос. Магьачкъала 2008 йис;
2. Агьмедханов Т. «Ватандин тIвар рикIе аваз».Магьачкъала. 2003 йис.
3. Фатахов А.М. « Шарвили» Магьачкъала 1991 йис.
4. «Самур» журнал,2003 йисан 4-нумра.
5. «Самур» журнал,2013 йисан 3-нумра.
6. «Лезги газет», 2013-йисан 21- ноябрь.
7. «Лезги газет», 1994- ийисан 4-февраль.
8. «Лезги газет», 2005-йисан 18-август.
9. «Лезги газет», 2006- йисан 23-ноябрь.
10. «Куьредин хабарар», 2014-йисан 6-июнь.